  Виталий Пронин Валтӥсь агроном Е. Кожевникова.Вужзэ уг вунэто, выльзэ утчало Калинин нимо СПК - Дэбес ёросын бадӟымез хозяйство. Берло дыре хозяйствоын шумпотымонэсь воштӥськонъёс ортчо. Зар-Медлое егит специалистъёс выжы лэзё. Соослы оскемын валтӥсь удысъёс - музъем уж но пудо вордон.  Толлы дасяськон Эштосын та вакытэ пудо сиён дасяло. Та сярысь вера валтӥсь агроном Елена Кожевникова:- Гыроно-кизёно музъеммы 7 но ӝыны сюрс гектар пала люкаське. Ӝыныяз ю тысь будэтӥськом, кылемаз - трос но одӥг аръем турынъёс. Козлятникмы 20 ар будэ ни. Тросгес музъем висъяськом клеверлы, тимофеевкалы но донниклы. Музъеммес ушъямон уд шуы, секыт, горд сюй. Соин музъем уже вуж но выль амалъёсты кутӥськом. Куд-ог лудъёсты одно ик гыроно луэ, угось секыт культиваторен 10-12 сантиметр мурдалаез небӟытэм бере улаз туж чурыт сӥ кылдэ. Предмы Александр Васильевич Сунцов выль амалъёсты пыӵатонлы пумит ӧвӧл ке но, котькуд бусыез нимаз чакласьком.Сыӵе ужаммы умоен берытске. Миым котькуд гектарысь шорлыдын 18-20 центнер басьтӥм. Ми тужгес трос, 1 сюрс 280 гектар, сезьы будэтӥськом. Кылем арын, кылсярысь, «Яков» выль сорт сезьымы 50 центнер потӥз. Нош «Родник Прикамья» йыдымы 27 центнер усиз. Музон культураослэсь но сортъёссэс арлы быдэ выльдӥськом. Сезьымы, «Яков» сяна, «Память Балавина» но «Гунтер» вань на, чабеймы - «Ирень» но «Горноуральская». Озьы туэ но урожаймы миымлэсь ичи уз луы. Агроном В. Жуйков, механизаторъёс Н. Жуйков, М. Юферев,С. Перевозчиков но А. Сунцов.Тулыс бен музъем ужасьёслы капчи ӧй вал. Кылем сӥзьыл мултэс зоремен, 250 гектар юосмес - 60 гектар ӟег но 190 гектар йыдымес - лымы улэ кельтӥм, кын улэ гырыны трос ӧм быгатэ. Валэс юосты кизёнмы кема кыстӥськиз, кын улэ гырымтэ лудъёс кема шупаны выризы.Ӟеч но таза кидыс уськытон сярысь 5-тӥ арзэ сюлмаське ни егит агроном-семеновод Виктор Жуйков. Озьы ми усто кидыс будэтӥськом, семхозяйство луиськом. Ӟеч кидысмес басьтӥсьёс вань. Соин ӵош ик, секыт ке но йӧтэ, 200 гектар вылын етӥн будэтӥськом но курозэ Шарканысь етӥн заводэ вузаськом. Кидыслы 240 гектар рапс кизиськом, курозэ изыса муэ согиськом, со музъемлэсь удалтонзэ ӝутэ. Кидысэзлэсь усто жмых пӧрме, пудо сое яратыса сие, йӧл но уногес потэ, пудо но ӝог тэлеӟе.Али хозяйствоын пумен ужъёсмы ватсасько. Пудо сиён дасямен ӵош сушилкалэсь липетсэ выльдӥм, выль силос гу вуттӥм. Отчы ӧжытсэ 1,5-2,0 сюрс тонна жалем сиён тэроз. Мималаез но 800 тонна силосмы но 300 тонна куромы кылемын на. Куро мыноз пудо улэ вӧлдыны. Оглом вераса, али 10 сюрс тонналэсь ятыр сенаж дасямын, кулэ эшшо сомында ик. 700 тонна кӧс турынмы вань ни. Солэсь но уно люкано на. Та нуналъёсы Яшкабер бусыын турын дасямы. Отын синмаськымон тыршизы механизаторъёс Николай Жуйков, Михаил Королёв, Сергей Перевозчиков, Александр Сунцов но мукетъёсыз. Соос егитэсь ай, чебер куазен берозь турнало. Туэ уго пудо йырлы быдэ 24-25 центнер сиён люканы малпаськом, нош миым 28 центнер вал. Зоотехник-селекционер В. Докучаева.Нимысьтыз ушъяме потэ лэсьтӥськисьёслэсь бригадазэс. Туэ тулыс сое нырысьсэ кылдытӥм. Шальк-шальк пиосмуртъёс ужало. Азьло соос гуртысь кошкылӥзы музон интыосы. Туэ ваньзы Зар-Медлое бертӥзы. Кызьы солы шум уд поты. Нимын-нимын верало: Алексей Трефилов, Сергей Корепанов, Валентин Королёв, Евгений Серебренников. Тулысысен соос шур вамен выж ӝутӥзы, складын но пудо комплексын бетон выж кисьтӥзы, та нуналъёсы силос гуэз вуттӥзы.Пудо вордонЗоотехник-селекционер Валентина Докучаева Сьӧлта ёросын вордӥськемын. Дэбес палъёсы вуиз 2009-тӥ арын, Ижысь гурт удысъя академиез йылпумъямез бере.- Зар-медлоослы дыши ни, - шуэ егит специалист. - Соос котьку бадӟым саклык висъяло пудо вордонэз азинтонлы. Та удыс вылын уго возиське быдэс эштос, йӧл-сӥль вузаса гинэ, хозяйстволэн кассаяз коньдон пыре. Соин ик пудо уллёмес ялан будэтӥськом. Али 2 сюрс 700 йыр сюро таза пудомы, со пӧлысь скалъёсмы - 1 сюрслэсь уно. Пудо выжыез ялан умоятӥськом. Холмогор выжы скалъёсмес голштин ошъёсын бызьылытӥськом, 8 ар ӵоже племхозяйство луиськом ни. Табере сьӧд-тӧдьы выжы скалъёсмы шаерысьтымы адӟытонъёсын нырысь интыосы пото но специалистъёслэн син шоразы йӧто. Лэсьтӥськисьёс А. Трефилов, С. Корепанов, В. Королёв, Е. Серебренников но агроном В. Жуйков.Удмурт Льӧм гуртын 200 йыр скал тэрымон выль гид пуктӥськом. Сое ӝоген вуттом, молокопроводэз вань ни. Пыктыдурысь скалъёсты отчы выжтомы. Пудомы али 5 фермаосы интыямын. Ваньмаз сямен ужало молокопроводъёс, йӧл сӥятон танкъёс но сиён дасян миксеръёс. Быдэс хозяйствоя миым котькуд скаллэсь 5 сюрс 936 килограмм йӧл кыским, уйвай-медлоос 6 сюрс 552 килограмм люказы, бадӟым кизьнаос - 6 сюрс 183 килограмм.Йӧлмес басьтэ «Кезсыр» огазеяськон. Напез огкадьгес - 3,73 процент - возиське, белокез - 3,13 процент.Ушъяса вераме потэ фермаослэн кивалтӥсьёссы сярысь. Уйвай-Медлоын вань ужъёсты быгатыса радъя но нуэ Николай Гаврилов, Бадӟым Кизьнаын - Екатерина Тронина.Геннадий Романов  